**1. napirend**

**E l ő t e r j e s z t é s**

**Balatonhenye Község Önkormányzata Képviselő-testületének 2022. február 04-én tartandó ülésére**

**Tárgy: A Kultúrház felújítása és bővítése kivitelezési munkálataira közbeszerzési eljárás megindítása, lefolytatása**

**Előterjesztő:** Kulin Miklós György,polgármester

 jogszabállyal nem ellentétes

 dr. Szabó Tímea

 címzetes főjegyző

**Tisztelt képviselő-testület!**

Balatonhenye Község Önkormányzata a Balatonhenye Kultúrház megújulásának, komplex Közösségi Térré való átalakításának tárgyában a Belügyminisztérium részéről 150. 279. 000 Ft vissza nem térítendő támogatásban részesült, melyről a Támogatói Okirat BMÖGF/1062-1/2020 iktatószám alatt került kibocsátásra.

A tervezett beruházás megvalósítása során, a meglevő épület történeti értékét is megőrizve, az akadálymentesítés, a környezetvédelem (azbesztmentesítés), a fenntartható fejlődés szempontjait is figyelembe véve (megújuló energiák felhasználásával) újul meg a település közismert épületének öröksége.

A projekttel kapcsolatban az alábbi kiadási tételekkel kell kalkulálni:

|  |
| --- |
| Építőmesteri szakipari munkák  |
| Bontások, előkészítő munkák, aszbesztmentesítés |
| Épületgépészeti munkák |
| Épületvillamossági munkák |
| Műszaki ellenőri díj  |
| Tervezői művezetés díja  |
| Közbeszerzés, beszerzés, jogi szolgáltatás |
| Projekt menedzsment, pénzügy |
| Előkészítő és mérnöki munkák, Tervezés |

A hatályban lévő beszerzési szabályzat alapján 2021. évben az alábbi szolgáltatások kerültek már megrendelésre:

|  |  |  |  |  |
| --- | --- | --- | --- | --- |
| **Költségvetési tétel** | **Érték** | **Beszerzés tárgya** | **Beszerzési eljárás típusa** | **Beszerzés ideje/státusza** |
| Tervek előkészítés | 7 825 000 Ft | szolgáltatás | Beszerzési szabályzat III.6. pontja szerinti ajánlatkéréssel lebonyolított eljárás | eredményesen lefolytatott |
| Tervezői művezetés díja | 1 380 163,00 Ft | szolgáltatás | Beszerzési szabályzat III.6. pontja szerinti ajánlatkéréssel lebonyolított eljárás | eredményesen lefolytatott |
| Műszaki ellenőri díj | 1 150 000,00 Ft | szolgáltatás | Beszerzési szabályzat III.6. pontja szerinti ajánlatkéréssel lebonyolított eljárás | eredményesen lefolytatott. |
| Közbeszerzési szakértő | 500 000,00 Ft | szolgáltatás | Beszerzési szabályzat III.5. pontja szerinti megrendeléssel lebonyolított eljárás | eredményesen lefolytatott |
| Projekt menedzsment | 500 000,00 Ft | szolgáltatás | Beszerzési szabályzat III.5. pontja szerinti megrendeléssel lebonyolított eljárás | eredményesen lefolytatott |

Jelenleg a kivitelezési munkálatokat elvégző vállalkozó kiválasztása érdekében szükséges közbeszerzési eljárás megindítása aktuális, melynek kapcsán az alábbi tárgykörökben szükséges döntést hoznia a Képviselő-testületnek:

**I. Közbeszerzési terv**

A közbeszerzésekről szóló 2015. évi CXLIII. törvény (a továbbiakban: Kbt.) 42. §(1) bekezdés értelmében az Önkormányzat a költségvetési év elején, legkésőbb március 31. napjáig éves összesített közbeszerzési tervet köteles készíteni az adott évre tervezett közbeszerzéseiről. A közbeszerzési tervet az ajánlatkérő legalább öt évig megőrzi. A közbeszerzési terv nyilvános.

A közbeszerzési terv nem vonja maga után az abban megadott közbeszerzésre vonatkozó eljárás lefolytatásának kötelezettségét. Az ajánlatkérő a közbeszerzési tervben nem szereplő közbeszerzésre vagy a tervben foglaltakhoz képest módosított közbeszerzésre vonatkozó eljárást is lefolytathat. Ezekben az esetekben a közbeszerzési tervet módosítani kell az ilyen igény vagy egyéb változás felmerülésekor, megadva a módosítás indokát is.

A közbeszerzési terv minimális adattartalmát a Kbt. felhatalmazása alapján alkotott 424/2017 (XII.19.) Kormányrendelet határozza meg, amely értelmében az ajánlatkérő a Kbt. 42. § (1) bekezdése szerinti közbeszerzési terv minimális adattartalmaként az EKR-ben megadja:

*a)*a közbeszerzés tárgyát,

*b)*a közbeszerzés tervezett mennyiségét,

*c)*a közbeszerzésre irányadó eljárási rendet,

*d)*a tervezett eljárás fajtáját,

A kivitelezési költségek becsült értéke meghaladja a törvényben rögzített értékhatárt, így annak beszerzése közbeszerzés útján szükséges, a fenti szabályok figyelembevételével a támogatásra tekintettel az alábbi közbeszerzési terv elfogadása javasolt:

**KÖZBESZERZÉSI TERV**

|  | **Közbeszerzés tárgya** | **Közbeszerzés tervezett mennyisége** | **Közbeszerzésre irányadó eljárási rend** | **Tervezett eljárás fajtája** | **Eljárás megindításának tervezett időpontja** | **Szerződés teljesítésének várható időpontja** | **Becsült érték nettó eFt-ban** |
| --- | --- | --- | --- | --- | --- | --- | --- |
| 1. | építési beruházás –Balatonhenye Önkormányzat Kultúrház felújítása, bővítése | 1 db | nemzeti eljárásrend | nyílt | 2022. január/február | 2022. | 118 329 921 Ft |

***Határozati javaslat:***

**BALATONHENYE KÖZSÉG ÖNKORMÁNYZATA KÉPVISELŐ-TESTÜLETE**

**…./2022. (…) HATÁROZATA**

***A 2022. évi közbeszerzési tervről***

Balatonhenye Község Önkormányzata Képviselő-testülete a 2022. évi közbeszerzési tervet az előterjesztés szerinti tartalommal elfogadja.

**II. A Közbeszerzés lefolytatása során irányadó szabályok, Közbeszerzési Szabályzat**

Balatonhenye Község Önkormányzata a korábbiakban, 2012. évben elfogadta a közbeszerzési szabályzatát, azonban a **szabályzat X. Záró rendelkezések c. rész az alábbiakat tartalmazza:**

*„1. Jelen szabályzat előírásait 2012. évben megkezdett beszerzésekre, közbeszerzési eljárásokra, tervpályázati eljárásokra, az ilyen eljárások alapján megkötött szerződésekre kell alkalmazni – a Kbt., valamint annak felhatalmazása alapján alkotott jogszabályokkal összhangban.*

*2. E szabályzat a Képviselő - testület jóváhagyó határozatában megjelölt időpontban lép hatályba.*

*3. Rendelkezéseit a 2012. évi beszerzésekre alkalmazni kell.”*

A fentiekből arra lehet következtetni, hogy ez a szabályzat csak a 2012. évben volt alkalmazandó.

Ez a korábbi szabályzat egyértelműen a Polgármester döntési jogkörébe utalta a közbeszerzési tervben szereplő eljárásokat, és az eljárások lezárása tartotta a Képviselő-testület hatáskörébe tartozó kérdésnek:

***II. Közbeszerzési eljárásban résztvevő szervek, személyek***

*1. Az ajánlatkérő nevében eljáró, valamint az eljárásba bevont személyeknek, szervezeteknek a közbeszerzési eljárás előkészítése, a felhívás és a dokumentáció elkészítése, valamint az ajánlatok értékelése során – a közbeszerzés tárgya szerinti, közbeszerzési, jogi és pénzügyi – szakértelemmel kell rendelkezniük.*

*2. Az Önkormányzat nevében a polgármester jár el.*

*3. A közbeszerzési eljárás teljes egészében vagy részben történő lefolytatásával, az eljárás lebonyolításával megfelelő szakértelemmel rendelkező külső szervezet, személy (pl. hivatalos közbeszerzési tanácsadó) is megbízható, az eljárást elindító és lezáró döntés kivételével.*

***IV. Az egyes beszerzések előkészítése***

*1. Az ajánlatkérő nevében****eljáró polgármester feladatai****az egyes beszerzésre vonatkozóan:*

*a) műszaki tartalom, paraméterek egyértelmű meghatározása;*

*b) szükséges engedélyek, állásfoglalások beszerzése;*

*c) tételes költségvetés, költségbecslés beszerzése, becsült érték megállapítása;*

*d) fedezet rendelkezésre állásának írásos igazolása;*

*e) az eljárásba bevonandó, közreműködő személyek meghatározása;*

*f) az ajánlatkérő szempontjából elvárt, szerződéses feltételek meghatározása, különösen:*

*f1) a részteljesítések nyomon követhetőségének biztosítása,*

*f2) a részteljesítések konkrét teljesítményhez, időponthoz és ezekhez kapcsolódó összegben (arányban) történő meghatározása;*

*g) egyéb, közbeszerzési eljárás során felmerüli feladatok végrehajtása:*

*g1****) dönt a közbeszerzési eljárás előkészítéséről, megindításáról****,*

***g2) jóváhagyja az ajánlati felhívás, dokumentáció tervezetét,***

*g3) jóváhagyja az ajánlatok érvényességi szempontjai tervezetét,*

*g4) jóváhagyja az értékelés és elbírálás elvei tervezetét,*

*g5) javaslatot tesz az ajánlattételi határidő módosításáról, ajánlati felhívás visszavonásáról, az eredményhirdetés határidejének elhalasztásáról;*

*g6) összehívja a képviselő-testületet;*

*3. A****Képviselő-testület****fontosabb feladatai az egyes beszerzésre vonatkozóan:*

*a) dönt az ajánlat érvénytelenségéről, az ajánlattevő kizárásáról, alkalmatlanságáról,*

***b) dönt az eljárás eredményéről,***

***c) dönt a nyertes ajánlatról.***

*3.1 Az eljárást lezáró döntés meghozatalánál a képviselő-testület névszerinti szavazást alkalmaz.*

Tekintettel arra, hogy a hivatkozott, 2012. évben elfogadott szabályzat a rendelkezései alapján csak abban az évben volt alkalmazandó, továbbá tekintettel arra, hogy az azóta eltelt időben a magasabb szintű, a közbeszerzési eljárásokra vonatkozó szabályozás jelentősen módosult, így

annak felülvizsgálata indokolt, melyhez azonban külső szakértő igénybevétele szükséges. Ez a felülvizsgálat a Kultúrház felújításával kapcsolatos közbeszerzési eljárás lefolytatására megbízást kapott szakértő tájékoztatása szerint jelentős időt vesz igénybe, ami a beruházás megvalósítására kapott támogatás felhasználására és az azzal való elszámolásra rendelkezésre álló határidő okán nem feltétlen áll rendelkezésre. Ennek alapján a szakértő javaslata, hogy a Képviselő-testület dönthet arról, hogy a jelenlegi közbeszerzési szabályzat közbeszerzési törvénnyel nem ellentétes rendelkezéseit hatályában fenntartja, a polgármester részére változatlanul lehetővé teszi az eljárás megindítását a korábbi szabályok mentén. Ezzel a döntéssel elindulhatna az eljárás, nem veszélyeztetné a támogatás által biztosított határidő betartását.

Ezzel párhuzamosan természetesen döntés szükséges abban a kérdésben, hogy miként felel meg az Önkormányzat a Kbt. 27. §-ában foglalt azon elvárásnak, hogy ajánlatkérő köteles meghatározni a közbeszerzési eljárásai előkészítésének, lefolytatásának, belső ellenőrzésének felelősségi rendjét, a nevében eljáró, illetve az eljárásba bevont személyek, valamint szervezetek felelősségi körét és a közbeszerzési eljárásai dokumentálási rendjét, összhangban a vonatkozó jogszabályokkal. Ha az ajánlatkérő nem rendelkezik általános jellegű közbeszerzési szabályzattal, legkésőbb az adott közbeszerzési eljárás előkészítését megelőzően kell meghatároznia a fentiekben foglaltakat.

***Határozati javaslat:***

**BALATONHENYE KÖZSÉG ÖNKORMÁNYZATA KÉPVISELŐ-TESTÜLETE**

**…./2022. (…) HATÁROZATA**

***Közbeszerzési Szabályzat alkalmazásáról***

Balatonhenye Község Önkormányzata Képviselő-testülete elhatározza, hogy a 2012. évben alkotott, 16/2012. (V. 14.) képviselő-testületi határozattal jóváhagyott Közbeszerzési Szabályzata(a továbbiakban: Szabályzat)a közbeszerzésekről szóló 2015. évi CXLIII. törvénnyel (a továbbiakban: Kbt.) nem ellentétes rendelkezéseit alkalmazza a „Balatonhenye Önkormányzata Kultúrház felújítása, bővítése tárgyú építési beruházása” tárgyú közbeszerzési eljárásban.

Ennek alapján felhatalmazza a polgármestert a Szabályzatban számára meghatározott feladatok, hatáskörök gyakorlására, így különösen a közbeszerzési eljárás előkészítéséről, megindításáról való döntés meghozatalára; az ajánlati felhívás, dokumentáció tervezetétnek jóváhagyására.

Felelős: Kulin Miklós György, polgármester

Határidő: a beruházás forrását biztosító támogatást megállapító támogatói okirat, valamint a Kbt. rendelkezései szerint

***Határozati javaslat:***

**BALATONHENYE KÖZSÉG ÖNKORMÁNYZATA KÉPVISELŐ-TESTÜLETE**

**…./2022. (…) HATÁROZATA**

***Közbeszerzési Szabályzat felülvizsgálatáról***

Balatonhenye Község Önkormányzata Képviselő-testülete a közbeszerzésekről szóló 2015. évi CXLIII. törvény 27. §-ában meghatározott kötelezettsége teljesítése érdekében az Önkormányzat korábbi Közbeszerzési Szabályzatának felülvizsgálatát, illetve új szabályzat készítését határozza el, melynek érdekében a következő intézkedéseket teszi:

….

Felelős:

Határidő:

**III. Bíráló Bizottsági tagok kijelölése**

Az előző pontban hivatkozott Szabályzat az alábbiak szerint rögzíti a Bíráló Bizottsággal kapcsolatos szabályokat:

***V. A közbeszerzési eljárás lefolytatása***

*6. Az ajánlatok, részvételi jelentkezések elbírálásának szakmai előkészítését háromtagú a Bíráló Bizottság végzi. A bíráló bizottság tagja 1 fő körjegyző, 1 fő főkönyvelő, 1 fő igazgatási főtanácsos vagy – amennyiben az eljárásnak résztvevője – 1 fő tanácsadó.*

A jelenleg hatályos jogszabályi előírások az alábbiak:

A közbeszerzési eljárás előkészítése, a felhívás és a közbeszerzési dokumentumok elkészítése, valamint az ajánlatok értékelése során és az eljárás más szakaszában az ajánlatkérő nevében eljáró, illetve az eljárásba bevont személyeknek és szervezeteknek együttesen rendelkezniük kell a közbeszerzés tárgya szerinti szakmai, közbeszerzési, jogi és pénzügyi szakértelemmel.

Az ajánlatkérő a fentiekben meghatározott szakértelemmel együttesen rendelkező, legalább háromtagú bírálóbizottságot köteles létrehozni az ajánlatoknak - szükség esetén a hiánypótlás, felvilágosítás vagy indokolás megadását követő – Kbt. szerinti elbírálására és értékelésére. A bírálóbizottság írásbeli szakvéleményt és döntési javaslatot készít az eljárást lezáró döntést meghozó személy vagy testület részére. A bírálóbizottsági munkáról jegyzőkönyvet kell készíteni, amelynek - amennyiben az ajánlatkérő alkalmaz ilyet - részét képezhetik a tagok indokolással ellátott bírálati lapjai.

Az ajánlatkérő nevében az eljárást lezáró döntést meghozó személy nem lehet a bírálóbizottság tagja. Testületi döntéshozatal esetén a döntéshozó kizárólag tanácskozási joggal rendelkező személyt delegálhat a bírálóbizottságba. Testületi döntéshozatal esetében név szerinti szavazást kell alkalmazni - ezen szabály alapján tehát a Képviselőtestület, mivel az eljárást lezáró döntést ő maga hozza meg, csak tanácskozási joggal rendelkező személyt delegálhat.

További szabályt állapít meg az építési beruházások, valamint az építési beruházásokhoz kapcsolódó tervezői és mérnöki szolgáltatások közbeszerzésének részletes szabályairól szóló ***322/2015. (X. 30.) Korm. rendelet*** **4. §**(1) bekezdése: „Építési beruházás esetén a Kbt. 27. § (3)-(4) bekezdése alkalmazásában a beszerzés tárgya szerinti szakértelemnek az építési beruházás tárgyában az adott szakterületen szerzett szakirányú felsőfokú végzettség fogadható el.”

Az irányadó jogszabályokra figyelemmel látható, hogy a korábbi szabályzat rendelkező részei nem fenntarthatóak, a bírálóbizottság összetétele vonatkozásában Képviselő-testület hoz döntést vagy felruházza a Polgármestert, hogy a hatályos szabályoknak megfelelően jelölje ki a szakértelemmel rendelkező személyeket.

***Határozati javaslat:***

**BALATONHENYE KÖZSÉG ÖNKORMÁNYZATA KÉPVISELŐ-TESTÜLETE**

**…./2022. (…) HATÁROZATA**

***Bíráló Bizottsági tagok kijelöléséről***

A) Balatonhenye Község Önkormányzata Képviselő-testülete a „Balatonhenye Önkormányzata Kultúrház felújítása, bővítése tárgyú építési beruházása” tárgyú közbeszerzési eljárásban a Bíráló Bizottság tagjává választja:

….(…szakértelem)

Felkéri a polgármestert, hogy a döntésről az érintetteket értesítse.

Felelős: Kulin Miklós György, polgármester

Határidő: azonnal

B) Balatonhenye Község Önkormányzata Képviselő-testülete a „Balatonhenye Önkormányzata Kultúrház felújítása, bővítése tárgyú építési beruházása” tárgyú közbeszerzési eljárásban felkéri a polgármestert a Bíráló Bizottság tagjainak kijelölésére.

Felelős: Kulin Miklós György, polgármester

Határidő: azonnal